****

**REPUBLIKA HRVATSKA**

**VUKOVARSKO-SRIJEMSKA ŽUPANIJA**

**OPĆINA NEGOSLAVCI**

**OPĆINSKO VIJEĆE**

**KLASA:** 363-01/23-01/05

**URBROJ**: 2196-19-02-23-02

**Negoslavci,** 14.11.2023.godine

Na temelju članka 66. Zakona o gospodarenju otpadom („Narodne novine“ br. 84/21) i članka 19. Statuta Općine Negoslavci (Službeni glasnik Općine Negoslavci broj 1/21), članka 27. i 29. Poslovnika („Službeni vjesnik“ br. VSŽ 25/09 i 4/13) Općinsko vijeće Općine Negoslavci na sjednici održanoj 14.11.2023. godine donosi

**ODLUKU**

**O IZMJENAMA I DOPUNAMA ODLUKE O NAČINU PRUŽANJA JAVNE USLUGE SAKUPLJANJA KOMUNALNOG OTPADA NA PODRUČJU OPĆINE NEGOSLAVCI**

**Članak 1.**

U Odluci o načinu pružanja javne usluge sakupljanja komunalnog otpada na području Općine Negoslavci (Službeni glasnik Općine Negoslavci broj 5/23) članak 12. se mijenja i glasi:

*Standardna veličina i druga bitna svojstva spremnika za sakupljanje otpada određuju se na način da spremnik bude primjeren potrebi pojedinog Korisnika usluge. Veličinu spremnika određivat će Davatelj usluge.*

*Spremnik za primopredaju komunalnog otpada kod Korisnika usluge mora sadržavati natpis s nazivom Davatelja usluge, oznaku koja je u Evidenciji o preuzetom komunalnom otpadu pridružena Korisniku usluge i obračunskom mjestu i naziv vrste otpada za koju je spremnik namijenjen.*

*Davatelj usluge dužan je održavati natpis iz stavka 2. ovog članka.*

*Korisnik usluge dužan je omogućiti Davatelju javne usluge označavanje spremnika odgovarajućim natpisom i oznakom.*

*Za prikupljanje miješanog komunalnog otpada koriste se spremnici volumena: 120 litara, 240 litara, 1100 litara i vrećice volumena 120 i 240 litara.*

*Za prikupljanje biootpada koriste se spremnici volumena: 120 litara.*

*Za prikupljanje reciklabilnog otpada koriste se spremnici volumena: 120 litara, 240 litara, 1100 litara i vrećice volumena 120 i 240 litara.*

*Za dodatno sakupljanje miješanog komunalnog otpada, biootpada i reciklabilnog otpada koriste se doplatne vrećice volumena 120 koje na zahtjev Korisnika osigurava Davatelj usluge. Veće količine miješanog komunalnog i glomaznog otpada uz naknadu dodatno se sakupljaju u spremniku 7000 litara.*

*Ukoliko Korisnik usluge utvrdi da je zaduženi volumen spremnika neprikladan za njegovo obračunsko mjesto, Korisnik usluge može zatražiti zamjenu veličine zaduženog spremnika Davatelja usluge ako je to u skladu sa ovom Odlukom, pri čemu je dužan Davatelju usluge vratiti ispravan i očuvan prethodno zadužen spremnik.*

*Po zaprimanju spremnika od strane Davatelja usluge, Korisnik usluge dužan je na svom obračunskom mjestu sakupljati otpad u spremnicima Davatelja usluge sukladno njihovoj namjeni i uputama Davatelja usluge.*

*Korisnik usluge dužan je paziti na spremnike Davatelja usluge „pažnjom dobrog domaćina“ te je dužan postupati s istima na način koji ne dovodi do njihovog oštećenja ili uništenja, kao i skrbiti da ti spremnici ne budu oštećeni ili uništeni od trećih osoba.*

*U slučaju krađe, oštećenja ili uništenja zaduženog spremnika i/ili dijelova sustava za evidentiranje pražnjenja spremnika, Korisnik usluge dužan je to odmah prijaviti Davatelju usluge te zadužiti novi spremnik, a ukoliko je to moguće, vratiti prethodno zadužen spremnik.*

*Ukoliko Davatelj usluge pisanim putem pozove Korisnika usluge na povrat zaduženog spremnika Davatelja usluge, a Korisnik se ne odazove u danom roku, Davatelj usluge smatrati će da je spremnik uništen.*

*U slučaju nastanka okolnosti iz stavka 12. i 13. ovog članka, Korisnik usluge platit će ugovornu kaznu sukladno Prilogu I. ove Odluke.*

**Članak 2.**

Ostale odredbe Odluke načinu pružanja javne usluge sakupljanja komunalnog otpada na području Općine Negoslavci (Službeni glasnik Općine Negoslavci broj 5/23) ne mijenjaju se, niti se dopunjavaju.

**Članak 3.**

Ova Odluka stupa na snagu dan nakon dana objave u Službenom glasniku Općine Negoslavci.

**PREDSJEDNIK OPĆINSKOG VIJEĆA**

Miodrag Mišanović